CELEX: 32019D1992
Language: ro
Date: 2019-11-27 00:00:00
Title: Decizia de Punere în Aplicare (UE) 2019/1992 a Comisiei din 27 noiembrie 2019 de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre, prin prelungirea perioadei sale de aplicare [notificată cu numărul C(2019) 8571] (Text cu relevanță pentru SEE)

29.11.2019   
               
               
                  RO
               
               
                  Jurnalul Oficial al Uniunii Europene
               
               
                  L 308/107
               
            
         DECIZIA DE PUNERE ÎN APLICARE (UE) 2019/1992 A COMISIEI
         din 27 noiembrie 2019
         de modificare a Deciziei de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre, prin prelungirea perioadei sale de aplicare
         [notificată cu numărul C(2019) 8571]
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
         având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile din cadrul Uniunii cu anumite animale vii și produse în vederea realizării pieței interne (2), în special articolul 10 alineatul (4),
         având în vedere Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (3), în special articolul 14 alineatul (2), articolul 19 alineatul (1) litera (a), articolul 19 alineatul (3) litera (a) și articolul 19 alineatele (4) și (6),
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (4), în special articolul 4 alineatul (3),
         întrucât:
         
                     (1)
                  
                  
                     Directiva 92/119/CEE stabilește măsurile generale de control care trebuie aplicate în cazul apariției unui focar cauzat de anumite boli ale animalelor, inclusiv dermatoza nodulară contagioasă (DNC). Aceste măsuri de control includ instituirea de zone de protecție și de supraveghere în jurul exploatației infectate și prevăd, de asemenea, pe lângă alte măsuri de control, vaccinarea de urgență în cazul apariției unui focar de DNC.
                  
               
                     (2)
                  
                  
                     Decizia de punere în aplicare (UE) 2016/2008 a Comisiei (5) stabilește măsurile zoosanitare care trebuie luate în ceea ce privește focarele de DNC în statele membre sau în părți ale acestora astfel cum sunt enumerate în anexa I la decizia menționată, inclusiv cerințele minime pentru programele de vaccinare împotriva DNC prezentate Comisiei spre aprobare de către statele membre. Decizia de punere în aplicare (UE) 2016/2008 definește „zonele infectate” ca fiind acele părți ale teritoriului unui stat membru menționate în partea II din anexa I la respectiva decizie, care includ zonele în care a fost confirmată DNC și orice zone de protecție și de supraveghere instituite în conformitate cu Directiva 92/119/CEE și în care vaccinarea împotriva DNC poate fi pusă în aplicare în urma aprobării unor programe de vaccinare. Aceasta definește, de asemenea, „zonele indemne cu vaccinare” ca fiind acele părți ale teritoriului unui stat membru menționate în partea I din anexa respectivă, care includ zonele din afara zonelor infectate cu DNC și în care vaccinarea împotriva DNC este pusă în aplicare în urma aprobării unor programe de vaccinare.
                  
               
                     (3)
                  
                  
                     În august 2015, prezența DNC a fost confirmată pentru prima dată în Grecia. În 2016, au existat cazuri de DNC în Bulgaria și cazuri suplimentare în Grecia, precum și într-un număr de țări terțe vecine. În 2017, DNC a fost prezentă într-o măsură mai mică în sud-estul Europei, cu o reapariție masivă în Albania și câteva focare sporadice în Grecia și în Macedonia de Nord.
                  
               
                     (4)
                  
                  
                     Drept răspuns la focarele respective de DNC, statele membre afectate, și anume Grecia și Bulgaria, precum și țările terțe învecinate afectate, au pus în aplicare programe de vaccinare în masă a bovinelor și a rumegătoarelor sălbatice captive. În 2016 și 2017, Croația, unde DNC nu a apărut până în prezent, a pus, de asemenea, în aplicare un program de vaccinare în masă împotriva DNC, ca măsură preventivă, având în vedere situația epidemiologică din statele membre și din țările terțe învecinate. Decizia de punere în aplicare (UE) 2016/2009 a Comisiei (6) a aprobat diferitele programe de vaccinare împotriva DNC în statele membre.
                  
               
                     (5)
                  
                  
                     În 2018 și în 2019, până în prezent, s-a înregistrat o îmbunătățire continuă a situației epidemiologice privind DNC și nu a fost raportat niciun caz de DNC în niciun stat membru și în nicio țară terță învecinată din sud-estul Europei, cu excepția Turciei. În cursul aceleiași perioade, vaccinarea în masă anuală împotriva DNC a continuat în toate statele membre și în țările terțe învecinate din sud-estul Europei care au fost afectate de DNC.
                  
               
                     (6)
                  
                  
                     Având în vedere situația epidemiologică favorabilă, Croația a încetat vaccinarea preventivă împotriva DNC de la începutul anului 2018 și a înlocuit-o cu supravegherea sistematică a bolii. Această supraveghere a confirmat absența DNC în cursul anului 2018. Prin urmare, Decizia de punere în aplicare (UE) 2016/2008 a fost modificată prin Decizia de punere în aplicare (UE) 2019/81 a Comisiei (7), pentru a elimina statul membru respectiv din lista statelor membre cu statut de „zone indemne cu vaccinare” din anexa I la Decizia de punere în aplicare (UE) 2016/2008. În plus, Decizia de punere în aplicare (UE) 2016/2009 a fost modificată prin Decizia de punere în aplicare (UE) 2019/82 a Comisiei (8), pentru a elimina Croația din lista statelor membre cu un program aprobat de vaccinare împotriva DNC.
                  
               
                     (7)
                  
                  
                     În conformitate cu normele Organizației Mondiale pentru Sănătatea Animală (OIE), în cazul în care nu se mai realizează vaccinarea împotriva DNC într-o țară sau într-o zonă a acesteia, este nevoie de o perioadă minimă de 8 luni înainte de a redobândi statutul de „indemn de DNC”, în cazul vaccinării preventive, sau de o perioadă minimă de 14 luni, în cazul vaccinării ca răspuns la apariția DNC. Prin urmare, măsurile prevăzute în Decizia de punere în aplicare (UE) 2016/2008 ar trebui să rămână în vigoare pentru o perioadă minimă de 8 luni sau de 14 luni, în funcție de zonă, înainte de redobândirea statutului de „indemn de DNC”.
                  
               
                     (8)
                  
                  
                     Decizia de punere în aplicare (UE) 2016/2008 se aplică până la 31 decembrie 2019 și, în consecință, măsurile actuale referitoare la DNC în Grecia și Bulgaria prevăzute în actul respectiv nu se vor mai aplica după această dată. Având în vedere situația epidemiologică actuală și timpul minim necesar pentru a redobândi statutul de „indemn de DNC”, este necesar să se prelungească perioada de aplicare a acestor măsuri pentru o perioadă de timp corespunzătoare.
                  
               
                     (9)
                  
                  
                     Regulamentul (UE) 2016/429 al Parlamentului European și al Consiliului (9) a stabilit un nou cadru legislativ în ceea ce privește sănătatea animală în Uniune. Mai precis, regulamentul stabilește norme pentru prevenirea și controlul anumitor boli listate, inclusiv DNC. Întrucât regulamentul respectiv se aplică de la 21 aprilie 2021, perioada de aplicare a Deciziei de punere în aplicare (UE) 2016/2008 ar trebui prelungită până la 20 aprilie 2021.
                  
               
                     (10)
                  
                  
                     Prin urmare, Decizia de punere în aplicare (UE) 2016/2008 ar trebui modificată în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            La articolul 15 din Decizia de punere în aplicare (UE) 2016/2008, data de „31 decembrie 2019” se înlocuiește cu data de „20 aprilie 2021”.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 27 noiembrie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 395, 30.12.1989, p. 13.
         
            (2)  JO L 224, 18.8.1990, p. 29.
         
            (3)  JO L 62, 15.3.1993, p. 69.
         
            (4)  JO L 18, 23.1.2003, p. 11.
         
            (5)  Decizia de punere în aplicare (UE) 2016/2008 a Comisiei din 15 noiembrie 2016 privind măsurile zoosanitare de combatere a dermatozei nodulare contagioase în anumite state membre (JO L 310, 17.11.2016, p. 51).
         
            (6)  Decizia de punere în aplicare (UE) 2016/2009 a Comisiei din 15 noiembrie 2016 de aprobare a programelor de vaccinare împotriva dermatozei nodulare contagioase, prezentate de statele membre (JO L 310, 17.11.2016, p. 66).
         
            (7)  Decizia de punere în aplicare (UE) 2019/81 a Comisiei din 17 ianuarie 2019 de modificare a anexei I la Decizia de punere în aplicare (UE) 2016/2008 privind măsurile zoosanitare de combatere a dermatozei nodulare contagioase în anumite state membre (JO L 18, 21.1.2019, p. 43).
         
            (8)  Decizia de punere în aplicare (UE) 2019/82 a Comisiei din 17 ianuarie 2019 de modificare a anexei la Decizia de punere în aplicare (UE) 2016/2009 de aprobare a programelor de vaccinare împotriva dermatozei nodulare contagioase, prezentate de statele membre (JO L 18, 21.1.2019, p. 48).
         
            (9)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).